Rezultatele votului pentru echipa alături de care Liviu Dragnea va conduce PSD au fost anunţate în faţa unei săli aproape goale. Cei patru mii de delegaţi veniţi din întreaga ţară s-au grăbit să plece spre case imediat după ce au votat.

Liviu Dragnea, preşedintele PSD, amuzat: „Vreau să spun câteva cuvinte în faţa acestei săli arhipline. Vreau să îi felicit pe noii mei colegi”.

Încă de la început, lucrările Congresului au fost prea solicitante pentru unii dintre delegaţi. Primarul sectorului 3, Robert Negoiţă, a tras un pui de somn, chiar în timp ce la tribună vorbea Liviu Dragnea.

Ulterior, s-a declarat surprins de această constatare: „M-aţi văzut pe mine vreodată aţipind? Dar dacă stau într-o poziţie mai relaxată, asta nu înseamnă că, Doamne fereşte, aţipesc...”.

În cursa pentru 15 posturi de conducere au intrat 23 de candidaţi. Alegerea preşedintelui executiv şi a celor 14 vicepreşedinţi s-a dovedit a fi o operaţiune destul de dificilă pentru unii. Asta în ciuda faptului că, înainte de vot, au circulat în sală bilete prin care li se sugera pe cine să taie de pe listă. Delegaşţii au intrat doi sau câte trei în cabine, iar motivaţiile au fost diverse:

„N-am avut ochelari... „

„Nu are ochelari la dândul şi m-a rugat să-l ajut”.

„Ne sfătuim. Care e problema? N-avem voie? Adică e o chestiune colegială”.

„Păi ce? Este greu să ajungi trei într-o cabină? Stăm de vorbă”.

Nu toţi au mers la urne. Premierul Victor Ponta a preferat să se fotografieze cu simpatizaţii, în loc să voteze.

Pentru alţii, Congresul PSD a fost un bun prilej să-şi promoveze ideile.

O persoană i-a strigat de la balcon premierului: „Legea recunoştinţei vin să o prezint la dumneavoastră”.

Victor Ponta i-a făcut cu mâna, a râs şi s-a întors, continuându-şi drumul: „Legea recunoştinţei, asta ne mai lipseşte!”

La Congres, ultimul cuvânt l-a avut Liviu Dragnea: „(Rep: Dacă la Înalta Curte de Casaţie, judecătorii vă vor condamna, vă veţi da demisia din funcţia de preşedinte al Partidului Social Democrat?) Să ajungem acolo. Poate nu”.

Citiţi şi

C. T. Popescu: PSD are legătură cu hoția, nu cu comunismul. Asta ar trebui pesediștii să recunoască

CONGRESUL PSD. Valeriu Zgonea, după ce a fost ales președinte executiv: Nu contează funcţiile şi puterea, ci ce vrei să faci pentru oameni

VIDEO. Membrii PSD prezenți la Congres, ridicați în picioare de Liviu Dragnea pentru a se despărți de comunism

Ion Iliescu, critici la congresul PSD: Liderii au o slabă legătură cu intelectualii ţării

Gabriel Oprea: Îmi doresc ca interesul naţional şi prosperitatea să fie apărate de PSD şi UNPR în continuare

Marian Oprișan: În Piața Universității s-a intervenit natural

Liviu Dragnea, ironic către Victor Ponta: "Nu ne faci vreo nefăcută! O să te tăiem de la Facebook"











